สังคมข่าวหุ้น
*ตลาดหุ้นไทยผันผวนพอสมควร ดัชนีเคลื่อนไหวในกรอบแคบ 1,550–1,580 จุด ปัจจัยที่นักลงทุนจับตามากสุดคือสถานการณ์โควิด-19 หากตัวเลขผู้ติดเชื้อมากขึ้นแบบก้าวกระโดด อาจจะมีผลต่อดัชนีพอสมควร แต่หากยังเพิ่มพันกว่าคนต่อวัน ก็ไม่น่าจะมีผลต่อดัชนีมากทั้งในด้านบวกและลบ รวมถึงเรื่องของการนำเข้าวัคซีน หากมีเข้ามาเร็ว และฉีดได้เร็ว ตรงนี้จะมีส่วนต่อการหนุนดัชนี
22 เม.ย. 2564

คาเฟอีน
*ตลาดหุ้นไทยผันผวนพอสมควร ดัชนีเคลื่อนไหวในกรอบแคบ 1,550–1,580 จุด ปัจจัยที่นักลงทุนจับตามากสุดคือสถานการณ์โควิด-19 หากตัวเลขผู้ติดเชื้อมากขึ้นแบบก้าวกระโดด อาจจะมีผลต่อดัชนีพอสมควร แต่หากยังเพิ่มพันกว่าคนต่อวัน ก็ไม่น่าจะมีผลต่อดัชนีมากทั้งในด้านบวกและลบ รวมถึงเรื่องของการนำเข้าวัคซีน หากมีเข้ามาเร็ว และฉีดได้เร็ว ตรงนี้จะมีส่วนต่อการหนุนดัชนี
*กลุ่มธนาคารพาณิชย์ แจ้งผลประกอบการกันออกมาครบแล้วทั้งหมด 10 แบงก์ กำไรรวมกันกว่า 4.66 หมื่นล้านบาท ลดลงเล็กน้อย 0.44% จากไตรมาส 1/2563 ถือว่าเซอร์ไพรส์นักวิเคราะห์ และนักลงทุนอย่างมาก เพราะก่อนหน้านี้ ประมาณการกันว่า กำไรกลุ่มแบงก์ อย่างมาก น่าจะอยู่บริเวณ 3 หมื่นล้านบาทเท่านั้น ไม่ใช่แค่เพียงกำไรของแบงก์ที่ออกมาเพิ่มขึ้น แต่เงินกองทุนส่วนใหญ่ยังอยู่ระดับสูงลิ่ว ส่วนหนี้เสีย มีทั้งลดลง และเพิ่มขึ้นบ้างเล็กน้อย นักวิเคราะห์ส่วนใหญ่จึงแนะนำซื้อหุ้นแบงก์ ตัวที่เด่น ๆ เช่น BBL KBANK TISCO และ SCB
*แบงก์ทหารไทย TMB วันนี้มีประชุมผู้ถือหุ้น วาระสำคัญคือ การเปลี่ยนแปลงชื่อธนาคารใหม่เป็น “ธนาคารทหารไทยธนชาต” และตัวย่อจะเปลี่ยนเป็น TTB ส่วนสัปดาห์หน้า 29 เม.ย. จะขึ้นเครื่องหมาย XD เพื่อจ่ายเงินปันผล 0.045 บาทต่อหุ้น ราคาหุ้น TMB ตอนนี้วิ่งเฉลี่ย 1.20 บาท +/- เล็กน้อย (คิดเป็น Dividend Yield ระดับ 3.75%) และเข้าใจว่า ราคาหุ้น TMB น่าจะอยู่ประมาณนี้ไปจนถึงขึ้น XD หลังจากนั้นราคาจะลงมาอยู่แถว ๆ 1.17-1.18 บาท ทีนี้ก็ขึ้นอยู่กับนักลงทุนแต่ละคนล่ะว่าจะขายก่อน XD หรือถือรับปันผล และมาซื้อถัวเฉลี่ยที่ราคา ณ วันขึ้น XD
*บมจ.ทุนธนชาต (TCAP) แจ้งเลื่อนและเปลี่ยนรูปแบบการประชุมสามัญผู้ถือหุ้นประจำปี 2564 จากวันที่ 27 เม.ย. 64 เป็นวันอังคารที่ 11 พ.ค. 64 เวลา 14.00 น. และเป็นการประชุมผ่านสื่ออิเล็กทรอนิกส์ (E-AMG) ส่วนการจ่ายเงินปันผลยังเป็นไปตามมติกรรมการ TCAP ก่อนหน้านี้คือ 1.80 บาทต่อหุ้น ส่วนงวด 6 เดือนแรกปี 2563 จ่ายไปแล้ว 1.20 บาท รวมเป็น 3.00 บาท ราคาหุ้น TCAP วิ่งเฉลี่ย 36.00-38.00 บาท ยีลด์ปันผลเฉลี่ย 8.00%
*บมจ.ดิทโต้ (ประเทศไทย) (DITTO) กำหนดราคาหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 80 ล้านหุ้น ที่ 7.50 บาท/หุ้น เปิดจองซื้อวันที่ 23, 26-27 เม.ย.นี้ และจะเข้าเทรดตลาดหลักทรัพย์ เอ็ม เอ ไอ (mai) ช่วงต้นเดือน พ.ค.นี้ ส่วนเงินที่ระดมทุนกว่า 600 ล้านบาท นำไปใช้ขยายศูนย์การให้บริการครอบคลุมทั่วประเทศ ลงทุนพัฒนาระบบบริหารจัดการเอกสารเพื่อให้บริการบนระบบคลาวด์ และใช้เป็นทุนหมุนเวียนในกิจการ มี “บล.บัวหลวง” เป็นที่ปรึกษาทางการเงิน
*ธนาคารอาคารสงเคราะห์ คัดบ้านมือสอง สภาพดี คุ้มราคา ทั่วประเทศ รวม 993 รายการ มาเปิดประมูลแบบออนไลน์ครั้งพิเศษส่งท้ายเดือนเม.ย. 64 ผ่าน Application : G H Bank Smart NPA ลดสูงสุดถึง 54% จากราคาปกติ ราคาเริ่มต้นประมูลต่ำสุด 90,000 บาท พร้อมมอบส่วนลดเพิ่มอีก 10% จากราคาที่ปิดประมูลหากทำสัญญา และทำนิติกรรมภายในวันที่ 30 มิ.ย. 64 แถมโปรโมชั่นพิเศษผ่อนดาวน์ดอกเบี้ย 0% นานสูงสุด 48 เดือน (จากปกติ 24 เดือน) หรือเลือกเทดาวน์แล้วยื่นกู้เลย รับสินเชื่อดอกเบี้ย 0% นานสูงสุด 48 เดือน เริ่มประมูลวันศุกร์ 23 เม.ย.นี้ รอบเดียวพร้อมกันทั่วประเทศ เวลา 12.00-13.00 น.